****

**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Datum: 29.04.2025.**

**Upotreba Globalnog pozicionog sistema- GPS u svrhe praćenja službenih vozila**

**Obaveze rukovaoca i prava lica čiji se podaci obrađuju**

Zakonom o zaštiti podataka o ličnosti - ZZPL (,,Sl.List CG“,br.79/08,70/09, 44/12,22/17 i 77/24) propisano je da se lični podaci moraju obrađivati na pošten i zakonit način i da se ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom (član 2). Lični podaci su sve informacije koje se odnose na fizičko lice čiji je identitet utvrđen ili se može utvrditi (član 9 stav 1 tačka 1 ZZPL-a). Obrada ličnih podataka, u smislu člana 9 stav 1 tačka 2 ZZPL-a, je radnja kojom se automatski ili na drugi način lični podaci prikupljaju, evidentiraju, povlače, koriste, vrši uvid u njih, otkrivaju putem prenosa ili na drugi način čine dostupnim. Članom 10 ZZPL-a predviđeni su uslovi za obradu ličnih podataka i istim je, između ostalog, propisano da se obrada ličnih podataka može vršiti ukoliko za to postoji pravni osnov u zakonu ili po prethodno dobijenoj saglasnosti lica čiji se lični podaci obrađuju, koja se može opozvati u svakom trenutku. Rukovalac obradu ličnih podataka može vršiti bez saglasnosti lica na koje se podaci odnose radi ostvarivanja na zakonu zasnovanog interesa rukovaoca zbirke ličnih podataka ili treće strane, odnosno korisnika ličnih podataka, izuzev ako takve interese treba ograničiti radi ostvarivanja i zaštite prava i sloboda lica (član 10 stav 2 tačka 5).

Globalni pozicioni sistem- GPS je sredstvo koje precizno određuje geografsku poziciju i kao takvo se nerijetko upotrebljava, između ostalog, i za praćenje korišćenja službenih vozila. Cijeneći da upotreba ovog uređaja odnosno njegova svrha, način korišćenja, pravo pristupa podacima i njihovo čuvanje nije propisano zakonom, primjenom člana 4a ZZPL-a, rukovalac propisuje svrhu i način obrade ličnih podataka. Takođe, rukovalac je u obavezi da u vezi sa uvođenjem predmetnog sistema, o namjeni, uslovima i načinu obrade ličnih podataka u smislu čl.20 Zakona o zaštiti podataka o ličnosti, upozna zaposlene.

 Uzimajući u obzir da se u konkretnom radi o instaliranju GPS Sistema od strane poslodavca radi vršenja legitimnog nadzora nad radom zaposlenih kada koriste službena sredstva rada, poslodavac je dužan da poštuje ličnost, štiti privatnost zaposlenog i obezbjeđuje zaštitu njegovih ličnih podataka. Prilikom obrade ličnih podataka zaposlenih, poslodavac, najprije mora ispuniti obaveze kao rukovalac zbirke ličnih podataka koje propisuje Zakon o zaštiti podataka o ličnosti u pogledu obavještavanja zaposlenih o namjeni, metodama i tehnikama nadzora, o podacima koji će se na taj način prikupljati i koristiti, prava zaposlenih na zaštitu ličnih podataka u smislu čl.2 st.1 i 2, čl.15a i čl.43 ovog Zakona. Takođe, poslodavac je u obavezi da donese interna pravila o obradi i zaštiti ličnih podataka primjenom GPS Sistema, koja omogućavaju prethonu analizu adekvatnosti mjera u cilju obezbjeđivanja bezbjednosti obrade.

Članom 24 Zakona o zaštiti podataka o ličnosti, propisano je da su rukovalac zbirke ličnih podataka i obrađivač ličnih podataka obavezni da obezbijede tehničke, kadrovske i organizacione mjere zaštite ličnih podataka, radi zaštite od gubitka, uništenja, nedopuštenog pristupa, promjene, objavljivanja, kao i od zloupotrebe. Mjere zaštite ličnih podataka iz stava 1 ovog člana moraju odgovarati prirodi i karakteru podataka koji se obrađuju, uzimajući u obzir najviši nivo tehnologije i troškove njihovog sprovođenja.

Rukovalac zbirke ličnih podataka obavezan je da odredi koji zaposleni i kojim ličnim podacima imaju pristup, kao i kategorije podataka koje se mogu dati na korišćenje i pod kojim uslovima.

Dakle, svaki zaposleni koji koristi službena sredstva za rad čija se upotreba prati putem GPS uređaja mora biti na adekvatan način upoznat sa svrhom obrade, načinom korišćenja podataka, obavezama i pravima i internim pravilima kojima je uređena ova materija. Takođe, ukoliko se privatna vozila koriste u službene svrhe i ista prate putem Sistema GPS-a, upotreba istog se mora ograničiti isključivo na radno vrijeme odnosno vrijeme obavaljanja radnih zadataka, uz prethodnu pisanu saglasnost zaposlenog. Navedeno podrazumijeva, da ukoliko zaposleni izrazi pristanak da koristi privatno vozilo u slžebene svrhe, režim rada GPS uređaja mora biti prilagođen kako bi se spriječilo ugrožavanje privatnog života pojedinca.